ህብረተሰቡ ህገ-ወጥ የምግብና የመድሃኒት ዝውውርን እንዲከላከል ተጠየቀ
 መንግስት ህገ-ወጥ የምግብና የመድሃኒት ዝውውርን ለመከላከልና ለመቆጣጠር በሚያደርገው ጥረት ህብረተሰቡ የድርጊቱን ፈጻሚዎች በመጠቆም ሊተባበር እንደሚገባ የኢትዮጵያ ምግብ፣ መድሃኒትና የጤና ክብካቤ አስተዳደርና ቁጥጥር ባለስለጣን አስታወቀ፡፡ ባለስልጣኑ “ህገወጥ የምግብና የመድሃኒት ንግድ/ዝውውር በጋራ እንከላከል” በሚል መሪ ቃል ሰሞኑን በጅጅጋ ከተማ ባካሄደው የምክክር መድረክ ላይ የባለሰልጣኑ ዋና ዳይሬክተር አቶ ዳዊት ዲቃሶ እንደተናገሩት፤ ህገወጥ የምግብና የመድሃኒት ዝውውር የህብረተሰቡን ጤናማነት በማጓደል በአገሪቱ ማህበራዊ፣ ኢኮኖሚያዊና ፖለቲካዊ እንቅስቃሴዎች ላይ ተጽእኖ ያሳድራል፡፡በመሆኑም ህብረተሰቡ፣ በየአካባቢው የሚገኙ የጸጥታና የጉምሩክ ተቆጣጣሪዎች፣ የመድሃኒት ተቆጣጣሪ ሰራተኞችና የጤና ባለሙያዎች በተቀናጀና በተደራጀ መልኩ ድርጊቱን ለመከላከል ያልተቆጠበ ጥረት ማድረግ እንደሚገባቸው አሳስበው፡፡ህገወጥ የምግብና የመድሃኒት ዝውውሩ በድንበር በኩል የጉምሩክና ሌሎች የቁጥጥር ስርዓትን በመደበቅ፣ ከመንግስት የጤና ተቋማት በተለያዩ ጥቅሞች ወደ ግል ነጋዴዎች በማዘዋወር፣ እንዲሁም በህጋዊ መንገድ ከገቡ መድሃኒቶች ጋር ደባልቆ ለተጠቃሚው በመሸጥ  የሚፈጸም ነው ብለዋል፡፡በህገወጥ መንገድ የሚዘዋወሩት ምግቦችና መድሃኒቶችም በጉዞ ወቅት ተገቢው የመድሃኒት አያያዝና አጠባባቅ ስለማይደረግላቸው ከፈዋሽነታቸው ይልቅ ወደ መርዛማነት የሚቀየሩ መሆኑንም ገልጸው፤ መድሃኒቶቹ አየያዛቸውን ጨምሮ በአጠቃቀማቸው እንዲሁም ህግን ተከትሎ የገቡ ባለመሆናቸው ፈዋሽ መስለው ትውልድ የሚጎዱ በመሆናቸው ህብረተሰቡ የጉዳዩን አሳሳቢነት በመገንዘብ ህገወጦቹን ሊታገላቸው እንደሚገባ አቶ ዳዊት አሳስበዋል፡፡ህገወጥ ተግባሩ በተለይም በድንበር አካባቢ በሚገኙ የምስራቅ ኢትዮጵያ ከተሞች አካባቢዎች በአንዳንድ የመድሃኒት ቤቶች ያልተገቡና የአገልግሎት መጠቀሚያቸው ያለፈባቸው መድሃኒቶች እንደሚሸጡ ባለሰለጣኑ በጥናት ማረጋገጡንም ጠቁመው፤ የምክክር መደረኩም ህገወጥ ተገባሩ በሚበረታበት አካባቢ የህብረተሰቡን ግንዛቤ ለማሳደግ በማሰብ የተካሄደ መሆኑን አስረድተዋል፡፡የኢትዮጵያ ሶማሌ ክልል ምክትል ርዕሰ መስተዳድርና የክልሉ ጤና ቢሮ ሃላፊ አቶ አብዱፈታህ ሙሀሙድ ሀሰን በበኩላቸው፤ በህገወጥ መልኩ የሚገቡ መድሃኒቶችና ምግቦች ለከፍተኛ የአካልና የአዕምሮ ጉድለት በህብረተሰቡ ላይ ከማድረሱም በተጨማሪ በአገሪቱ ኢኮኖሚ ላይ ተጽዕኖ ያሳድራል፡፡ ህገወጥ የመድሃኒት ዝውወርን የሚያባብሱ ተግባራትን ህብረተሰቡ ከመንግሰት ጎን ሆኖ እንዲከላከል  አቶ አብዱፈታህ ጥሪያቸውን አስተላልፈዋል፡፡በምክክር መድረኩ ላይ የኢትዮጵያ ሶማሌ፣ የሀረሪ፣ የኦሮሚያ ክልሎችና የድሬድዋ ከተማ አስተዳደር የመድሃኒት ቁጥጥር ሰራተኞች፣ የጤናባ ለሙያዎች፣ የጸጥታና የጉምሩክ ተቆጣጣሪዎች እንዲሁም የአገር ሽማግሌዎች የተሳተፉ ሲሆን፤ ተሳታፊዎቹ ህገወጥ ተግባሩን ለመከላከል በጋራ ተቀናጅተው እንደሚሰሩም አቋማቸውን በመድረክ ላይ አንጸባርቀዋል፡፡